Imtella' Settembru 15, 2020 - Aġġornata 15 Ta' Settembru, 2020 7:44pm Fit-taħditiet ma' rappreżentanti ta' entitajiet Għawdxin, iddominat it-tema tal-konnettività bejn iż-żewġ gżejjer, bil-Prim Ministru jgħid li t-tender tal-ferry għadu fil-proċess ta' evalwazzjoni minħabba li kien hemm xi oġġezzjonijiet; filwaqt li l-Ministru ta' Għawdex saħaq fuq l-importanza tar-raba' vapur fil-flotta tal-Gozo Channel. Mil-laqgħa ħareġ li l-Gozo Channel qed titlob għajnuna finanzjarja mingħand il-gvern ta' 10 miljun ewro biex ittejjeb is-servizz mogħti lill-eluf li jużaw dan il-mezz ta' trasport bejn il-gżejjer. Il-laqgħa tal-kabinett f'Għawdex kellha is-sehem ta' diversi uffiċjali f'Għaqdiet u kumpaniji Għawdxin. L-ewwel intervent sar mill-President il-ġdid tal-awtorità għall-iżvilupp reġjonali ta' Għawdex Michael Grech, li talab lill-ministeri biex jikkomunikaw mal-awtorità qabel jittieħdu id-deċiżjonijiet li jistgħu jolqtu lil Għawdex. Fost il-kelliema kien hemm ukoll iċ-Chairman tal-Gozo Channel Joe Cordina, li qal li l-pandemija ħalliet effetti ħżiena fuq il-kumpanija. Kompla li biex ikopru l-ispejjeż tal-manutenzjoni tal-vapuri preżenti u s-sistema iktar aġġornata tal-biljetti jeħtieġu investiment ta' 10 miljun ewro mill-kumpanija, u talab għall-għajnuna mill-istat. Is-Sur Cordina qal li jeħtieġ tittieħed deċizjoni malajr dwar ir-raba' vapur. Min-naħa tiegħu l-Ministru għal Għawdex, Clint Camilleri, tkellem dwar l-importanza tal-konnettività f'Għawdex u semma kif iż-żieda tal-vapur Nikolaos mal-flotta tal-Gozo Channel jixhed l-impenn tal-Gvern favur il-konnettività bejn iż-żewġ gżejjer. Wara l-laqgħa tal-kabinett, TVM staqsa lill-Prim Ministru jekk il-Gvern skartax għal kollox l-idea li jkun hemm servizz ta' fast ferry bejn Għawdex u l-Belt, b'Dr Abela jwieġeb li bħalissa l-awtoritajiet qed jevalwaw il-pass 'il quddiem wara diversi oġġezzjonijiet li saru f'dan ir-rigward. Żied li għalih l-aktar kruċjali hu li jsir dak li hu meħtieġ. "Kull tenderer nifhem li għandu l-pożizzjoni tiegħu u kulħadd jixtieq li s-servizz irid joperah hu. Fl-aħħar mill-aħħar hi xewqa tiegħi li jkollna servizz aktar effiċjenti bejn il-gżejjer biex inkabbru l-investiment f'Għawdex… il-mobbiltà u l-aċċessibiltà bejn il-gżejjer hi kruċjali. Dwar jekk il-cruiseliner terminal f'Għawdex għadux fil-pjani tal-Gvern, Dr Abela indika li din l-idea ma twarrbitx iżda jeħtieġ ikunu indirizzati diffikultajiet relatati mat-titlu tal-art biex dan ikun żviluppat. "Nemmen li hu proġett sabiħ għall-gżira ta' Għawdex, fuq kollox għax jiġbed dik in-niċċa ta' turiżmu li għandna bżonn. Hemm diffikultajiet li jekk mhux se jiġu megħluba anke minn min qed jipproponi l-proġett se jkollok 'stumbling block' li nittama li tiġi megħluba. Il-Prim Ministru ġie mistoqsi mill-ġurnalisti jekk fid-dawl ta' dak li ħareg dwar l-Electrogas, iħossx li wasal iż-żmien li tinfetaħ inkjesta pubblika minħabba allegazzjonijiet ta' korruzzjoni u rabtiet bejn Yorgen Fenech u Keith Schembri. Dr Abela esprima xettiċiżmu għall-mod kif qed titmexxa l-inkjesta pubblika b'rabta mal-qtil ta' Daphne Caruana Galizia. "Jiddispjaċini li il-mod kif qed issir l-inkjesta pubblika hu esperiment li għandi riservi dwaru dwar kif mhux iżżomm mat-termini mogħtija lilha." Dr Abela qal li jemmen li l-każ dwar il-powerstation għandu jkun investigat mill-istituzzjonijiet tradizzjonali u mhux permezz ta' inkjesta pubblika. Sadanittant, tista' ssegwi hawn il-kummenti sħaħ tal-PM għall-mistoqsijiet tal-ġurnalisti: Il-Prim Ministru talab li tinħoloq strateġija għal Għawdex